MOLITVENA URA ZA DUHOVNE POKLICE
POGUMNO TVEGAJ ŽIVLJENJE ZA GOSPODA!

Pesem: 
Glasno zapojmo, čast povzdigujmo 
v hostiji beli Jezus je skrit; 
pred nas postavljen, vedno pripravljen
svoje ovčice blagoslovit.
Sveto, sveto, čez vse je sveto.
Sveto, sveto, sveto je Jezusa Rešnje telo.

Izpostavitev Najsvetejšega

V: V imenu Očeta in Sina in Svetega Duha.
Vsi: Amen.

V: Hvaljeno in češčeno naj vedno bo. 
Vsi: Presveto Rešnje telo.  
V: Zdaj in vekomaj. 
Vsi: Amen.

PRED JEZUSOM V EVHARISTIJI (po Johnu Henriju Newmanu)

B1: Častim te, moj Odrešenik, ki si tukaj navzoč kot Bog in kot človek, s telesom in dušo, zares navzoč v mesu in krvi (v tišini počastimo Jezusa).

B2: Priznavam in izpovedujem, da klečim pred sveto človeškostjo tebe, ki si bil spočet pod Marijinim srcem in ki si počival na njenih kolenih, ki si bil pribit na križ in si vstal od mrtvih (v tišini izpovejmo vero v  Jezusa).

B1: Slavim te in blagoslavljam in se v celoti izročam tebi, ki si zares kruh moje duše, ki si za vselej veselje mojega bitja (v tišini izročimo Jezusu sami sebe, vse kar smo in kar imamo).

B2: Skupaj z brati in sestrami te slavim in se ti zahvaljujem 
za vsak že prejet duhovni poklic,
za naše duhovnike in stalne diakone, za redovnike in redovnice, 
za naše bogoslovce in vse druge, ki se na duhovni poklic še pripravljajo.

B1: Hvala za vse, ki pogumno tvegajo svoje življenje, 
ter se dan za dnem v duhovniškem in diakonskem poklicu 
ali v različnih oblikah Bogu posvečenega življenja 
velikodušno razdajajo v Božji službi, ter v apostolskem služenju.
B2: Hvala, ker tudi danes kličeš fante in dekleta, da gredo za teboj. 
Zaupamo, da jim boš dal pogum in moč za velikodušen odgovor, 
da bo tudi zaradi njih lahko v naših srcih, v naših družinah in župnijah 
ter v vsem našem narodu rastlo tvoje Božje kraljestvo 
- kraljestvo pravičnosti, miru in ljubezni.
(v tišini se Jezusu zahvalimo za vse v duhovnih poklicih).

Pesem:  MNOGO POTI
Mnogo poti skozi življenje vodi, prijatelj moj, 
a izbereš lahko le eno izmed njih. 
Na razpotju teh poti pa vate gledajo oči 
in upajo, upajo, upajo, da pravo boš izbral.
Svoj nasmeh boš človeku daroval, 
košček svoje ljubezni mu boš dal. 
Daj mi roko, moj brat, ne izgubljajva besed, 
daj mi roko in najin bo ves svet. 

Voditelj:
Ko je šel ob Galilejskem jezeru, je zagledal Simona in Andreja, Simonovega brata, ki sta metala mrežo v jezero; bila sta namreč ribiča. Jezus jima je rekel: »Hodita za menoj in naredil vaju bom za ribiča ljudi!« Takoj sta pustila mreže in šla za njim. Ko je šel malo naprej, je zagledal Jakoba, Zebedejevega sina, in njegovega brata Janeza, ki sta bila tudi v čolnu in popravljala mreže. Takoj ju je poklical. In pustila sta očeta Zebedeja z najemniki v čolnu ter odšla za njim.

Tišina za razmislek

B1: Jezus, ob Galilejskem jezeru si zagledal preproste ribiče in jih poklical za svoje sodelavce. Ti so takoj pustili mreže in šli za teboj. 
Danes pridi tudi k nam. 
Ozri se na mladeniče in mladenke, ki šele stopajo v življenje
in bi radi iz njega naredili nekaj lepega za Boga in za ljudi;
Ozri se na tiste, ki postopajo brez dela, ker jih nihče ne najame;
in na tiste, ki sicer že imajo delo, pa globoko v sebi čutijo, da niso na mestu ...
Izberi Gospod, in naredi jih za apostole, za nosilce tvojega odrešenja. 
Kliči v našem narodu, kliči v naših družinah, kliči v naših župnijah. 
Izberi med mladimi za svojo službo, katere sam hočeš. 
Naredi jih občutljive, da bodo, kakor nekoč apostoli, 
zaslišali tvoj nežni klic in pogumno tvegali življenje zate.

Vsi: Jezus, ozri se na nas. Daj nam novih duhovnih poklicev!

B2: V napornem poklicu so se ribiči naučili zakonov narave. Kadar so bili vetrovi nasprotni ter so valovi udarjali ob njihove čolne, so se jim morali zoperstaviti. 
Jezus, izročamo ti fante in dekleta, ki se danes odločajo za duhovne poklice. 
Tudi njim okolje ni naklonjeno, na poti odločanja doživljajo številne ovire in nasprotovanja. Odlepi jih od vseh navezanosti, da gredo veseli za teboj.

Vsi: Jezus, osvobodi poklicane za velikodušen odgovor!

B1: Kakor si nekoč osvojil srca preprostih ribičev,
da so pustili vse in šli za teboj, 
tudi danes osvoji srca fantov in deklet, da v sebi začutijo tvoj klic, 
in se ti predajo brez pridržka.
Razvnemi vso njihovo notranjost z ognjem svoje Božje ljubezni! 
Daj jim čuteče in usmiljeno srce, 
odprto za potrebe in stiske malih, ubogih in kakorkoli pomoči potrebnih.
Jezus, daj nam gorečih oznanjevalcev in delivcev zakramentov!
Obvaruj vseh nevarnosti tiste, ki jih kličeš za glasnike tvojega evangelija, 
opogumi plašne, okrepi omahujoče, ...

Vsi: Jezus, daj našemu narodu svetih duhovnikov, redovnikov in redovnic!
B1: (v tišini prosimo Jezusa za mlade v naših družinah in župnijah. Naj jim da Gospod čuteče in usmiljeno srce).

Pesem: JEZUS, K TEBI HITIM
Jezus, k tebi hitim, Jezus se ti izročim. 
Sliši moj glas, Gospod, naj zate le živim, 
Jezus, k tebi hitim. 

Tvoja beseda, Bog, mi luč na poti je, 
služabnik tvoj naj bom, Gospod, razsvetli me. 
Jezus, k tebi hitim …


V desetki rožnega venca molimo za mlade, 
da bi si upali svoje življenje popolnoma vreči v Božje roke: 
KI JE OZNANJAL BOŽJE KRALJESTVO. 

B2: V evangelijih beremo, kako je bil kdaj pa kdaj trud Galilejskih ribičev nagrajen z obilnim ulovom, drugič spet so se lahko trudili vso noč, pa niso napolnili mrež ter so se vrnili na obalo utrujeni in razočarani.
Izročamo ti vse duhovnike redovnike in redovnice: tiste, ki podarjajo svojo mladost, tiste, ki se povsem razdajajo v razcvetu zrelih letih svojega življenja in tiste, ki se na večer svojega življenja darujejo do konca, ... da bi tvoje kraljestvo prišlo v naše življenje. 

Vsi: Jezus, hvala za vse može in žene, ki v duhovnih poklicih podarjajo svoje življenje!

B1: Jezus, ozri se na vse duhovnike in Bogu posvečene, ki v svojem življenju in poslanstvu doživljajo neuspehe in razočaranja ter kljub trpljenju ostajajo zvesti svoji prvi in edini ljubezni – tebi Jezus, ki si jih izbral in poklical. 
Jezus, daj poklicanim poguma, da se ne bodo bali vedno znova začenjati.
Daj jim upanja, da bodo kljub navideznim neuspehom, znova in znova pogumno tvegali. 

Vsi: Jezus, prežari njihova srca z ognjem ljubezni do tebe, 
ter do bratov in sester, h katerim jih pošiljaš.

B2: Izročamo ti tvoje preganjane in mučene duhovnike, redovnike in redovnice. 
Ozri se na tiste, ki dvomijo o sebi in pozabljajo na ponižno molitev, 
na tiste, ki ranjeni in osamljeni iščejo človeško tolažbo. 
Jezus, dotakni se njihovih src. Potolaži jih v njihovih preizkušnjah. 
Opogumi jih, da bodo svoje trpljenje 
pogumno pridruževali tvojemu odrešenjskemu poslanstvu. 

Vsi: Jezus, razžari njihova srca z novo ljubeznijo do tebe, 
ter bratov in sester, h katerim jih pošiljaš.

Pesem: NIHČE NE LJUBI
Kako sem čakal ta trenutek, 
kako sem čakal da boš tu pred menoj. 
Želel sem si, da prideš k meni, 
da mi zaupaš kaj godi se s teboj. 
Dobro vem, zakaj prišel si 
in dobro vem, zakaj si jokal, 
prav vse vem, kaj pretrpel si, 
saj sem vedno bil ob tebi. 
Nihče ne ljubi te kot jaz, 
nihče ne ljubi te kot jaz,
moj križ, poglej, to največji je dokaz. 
Nihče ne ljubi te kot jaz. 
Nihče ne ljubi te kot jaz (2x) 
moj križ je zate, ker močno te ljubim, 
nihče ne ljubi te kakor jaz.


V desetki rožnega venca molimo za vse, 
zlasti pa še za preizkušane duhovnike, redovnike in redovnice, 
da bi z vedno novo ljubeznijo svoje življenje predajali v Božje roke: 
KI JE POSTAVIL SVETO EVHARISTIJO. 

B1: Tvoj klic, Gospod, ni tvoj vdor v našo svobodo; 
ni neko breme, naloženo na naša ramena. 
Nasprotno, to je ljubeča pobuda, s katero nam prihajaš naproti in nas vabiš, 
da bi vstopili v veliki načrt, ki ga želiš deliti z nami. 
Pred našimi očmi razkriješ obzorje širšega morja in obilnega ribolova.

B2: Ti dejansko želiš, da naše življenje ne bi postalo plehko in vnaprej določeno, 
ujeto v vsakodnevno rutino in neodzivno za tiste izbire, ki bi mu mogle dati smisel. 
Gospod, ti ne želiš, da bi živeli iz dneva v dan.
Hočeš, da odkrijemo, kako je vsak od nas poklican k nečemu velikemu. 
Vabiš nas, da ne stojimo na obali z mrežami v rokah, 
temveč da hodimo za teboj po poti, 
katero si ti zamislil za nas, za našo osebno srečo in za dobro tistih, ki so okoli nas.

B1: »Ni večjega veselja, kakor da nekdo tvega življenje za Gospoda! Zlasti vam, mladi, želim povedati: ne bodite gluhi za Gospodov klic! Če vas On kliče, da hodite za Njim, ne povlecite vesel v čoln, temveč mu zaupajte. Ne dovolite, da vas okuži strah, ki nas hromi pred visokimi vrhovi, ki nam jih Gospod predlaga. Vedno se spominjajte, da tistim, ki zapustijo mreže in čoln, da bi mu sledili, Gospod obljublja radost novega življenja, ki napolnjuje srce in poživlja naše potovanje« - pravi papež Frančišek (v poslanici za letošnji svetovni dan molitve za duhovne poklice).

Pesem: DAL SI ČISTO MI SRCE
Dal si čisto mi srce, dal odprte mi roke, 
dal si čustva mi in dal si mi razum, 
dal svobodo, da lahko sam o vsem odločam se 
zasadil vame vero in pogum.
Zato bom vedno hodil za teboj, 
zato bom vedno hodil za teboj, 
evangelij bom živel, alelujo ti bom pel
in vedno hodil za teboj.

V desetki rožnega venca molimo za mlade, 
da bi začutili lepoto življenja, ki je popolnoma podarjeno Bogu,
odkrili načrt ljubezni za njihovo življenje,
ter pogumno stopili na pot, ki jo je Bog od vekomaj izbral zanje.
KI JE SVETEGA DUHA POSLAL. 

Molimo:
O Bog, ki si izbral apostole, da bi jih naredil za učence vseh narodov in ki si nas po krstu in birmi poklical, da gradimo tvojo Cerkev, iskreno te prosimo: izberi med nami, svojimi otroki, veliko duhovnikov in redovnikov, ki te bodo ljubili z vsem srcem in bodo z veseljem razdajali vse svoje življenje zato, da bi te vsi spoznali in vzljubili. Po Kristusu, našem Gospodu. Amen.

Pesem: Nizko se kristjani priklonimo (SG 476)
Nizko se kristjani priklonimo, 
živo vero v srcu obudimo;
najsvetejši zakrament je pred očmi:
Jezusa Telo in Kri!

Blagoslov

Sklepna pesem: 
POVSOD BOGA, LJUBLJENA MATI, 
mi hočemo povsod Boga: 
Naj vlada Bog, Kralj naš oče, 
Gospod je zemlje in neba.
Svoj blagoslov, Marija, pošlji iz rajskih dalj.
Povsod Boga, on je naš Oče, povsod Boga, on je naš Kralj.

Povsod Boga, naši mladini, naj sveta vera jo blaži, 
naj daje moč mladim naporom, za vzore svete jo vzgoji! 
Svoj blagoslov, Marija ...

Povsod Boga, našim družinam, naj zakon Božji v njih živi, 
v njih se vrsti z delom molitev in srcem radost Bog deli! 
Svoj blagoslov, Marija ...
Na osnovi poslanice papeža Frančiška
za 56. Svetovni dan molitve za duhovne poklice

